- Ես ակտիվացում չեմ նկատում: Իսկ եթե Արցախի խնդիրը դիտարկենք Իրանի զարգացումների համատեքստում, ապա ես դրանից մեզ համար որևէ վտանգ չեմ տեսնում: ՌԴ-ն օբյեկտիվորեն չի կարող Իրանի հարցի քննարկումը պահել իր հետաքրքրության շրջանակներում` շրջանցելով Հայաստանը: Այստեղ ես դրական վերաբերմունք եմ ակնկալում: Իհարկե, եթե Գորբաչովի նման չեն որոշել ծախել բարեկամներին: Բայց Հայաստանի գիտական հանրակցությունը մեղավոր է: Մենք գիտենք, որ Անդրկովկասյան թնջուկն առաջացել է 1921 թ. մարտի 16-ի` ռուս-թուրքական գործարքով: Մենք ոչ մի անգամ չենք փորձել ճշտել` կա՞ գաղտնի կետ մոսկովյան պայմանագրում, թե՞ չէ: Բացենք և տեսնենք` ի՞նչ են արել, ինչի՞ են արել և ի՞նչ են ուզում: Եթե այս հարցերը պարզվեին, շատ խնդիրներ կհստակեցվեին: Արևելյան Հայաստանի ներկա վիճակը Լենին-Քեմալ գործարքի արդյունքն է: Կարծես` ռազմավարական բարեկամներ ենք, բայց Մոսկվայի արխիվներն ո՞վ պետք է բացի. պետությո´ւնը պետք է պահանջի: Ինչպես մերձբալթյան երկրներն արեցին` ասացին. Ռիբենտրոպ -Մոլոտով պայմանագիրը պետք է բացեք` տեսնենք, թե ինչ է գրված մեր մասին: Հայաստանի հանդեպ Ռուսաստանի դավաճանությունը Մոսկվայում է կատարվել` հայ բոլշևիկների օժանդակությամբ: Այս ամբողջը պետք է բացել. բարեկամ երկրներ ենք: Իսկ մենք հարցերը միշտ լղոզում ենք: